ચોથા મહિનાથી શરૂ કરવાની પ્રવૃત્તિમાં કબૂતરને ચણ નાખવું. કાગડાને ગાંઠિયા-રોટલી નાખવાં. ગાયને ગોળ-રોટલી ખવડાવવા. આમ કરવાથી બાળકમાં જીવદયા-અનુકંપાનો ભાવ આપોઆપ પ્રગટ થાય છે. વિદેશી જંકફૂડ ખાવાનું બિલકુલ બંધ કરી દેવું જોઈએ. માંસાહાર જ્યાં થતો હોય ત્યાં જવાનું ટાળવાથી બાળકમાં આપોઆપ અયોગ્ય જગ્યાએ અને ગમે ત્યાં ન ખાવાના સંસ્કાર મજબૂત બનતા જાય છે. વળી, આ સમય દરમ્યાન ચાણક્ય નીતિશાસ્ત્ર વાંચવું. સુભદ્રાના અભિમન્યુને જેમ ચક્રવ્યૂહ ભેદનનું જ્ઞાન પ્રાપ્ત થયું હતું તેમ તમારું બાળક આ રીતે મેનેજમેન્ટના પાઠ ગર્ભમાંથી શીખી શકે છે. વૈદિક ગણિત કરવું, સુડોકું ઉકેલવું, શબ્દકોયડા ભરવા…. આ બધું કરવાથી બાળકના મગજનો વિકાસ થાય છે. તમારા બાળક માટે જો તમે દિવસની 5-10 મિનિટ આ રીતે ફાળવશો તો તમારા આવનાર બાળકને ભાષા કે ગણિતથી ક્યારેય અણગમો નહીં થાય.